**HNBTecajnicaGraph**

Program je namijenjen grafičkom prikazu podataka o srednjim vrijednostima valuta, s obzirom na valutu i datumski interval kojeg zadaje korisnik. Analogno prethodnim verzijama, u pogledu unosa podataka preko HTML forme i spremanja podataka u bazu je sve isto, osim što na HTML formi sad postoji i opcija specificiranja valute. Različit je, naravno, output koji sad više nije Excel spredsheet ili PDF datoteka kao u prethodnim verzijama, već linijski graf.

Klasa koja se bavi kreacijom grafa je GraphService koja nasljeđuje Swingovu JPanel klasu. Na samom početku rada klase specificiraju se vrijednosti poput širine i visine ekrana, margina između elemenata i slično, a to su sve cjelobrojne vrijednosti koje predstavljaju broj individualnih piksela koliko te varijable poprimaju. Bitno je primijetiti da se u Swingu pozicioniranje ponaša kao da se nalazimo u četvrtom kvadrantu x,y-koordinatnog sustava, dok točka (0, 0) predstavlja krajnje lijevu i gornju točku. Drugim riječima, ako idemo od lijeva prema desno(primjerice, pri crtanju linija) će se x-vrijednost povećati, dok će se y-vrijednost povećavati ako idemo od gore prema dolje, a ne od dolje prema gore.

Bitna je varijabla maxDataPoints, koja govori koliko će točaka biti iscrtano na ekranu. S obzirom na omjer broja podataka koje dajemo programu i vrijednost te varijable će se na grafu iscrtati svaki, svaki drugi, svaki treći,… datum. Lakša inačica programa bila bi iscrtavanje varijabilnog broja točaka, ovisno o broju elemenata koje dajemo programu, za razliku od korištenja fiksne vrijednosti poput maxDataPoints.